Акым Олеяр

**МАМА**

Боцаны- як боцаны. Каждой осени одлітували до теплых краів, а на яр ся зас вертали на сусідову Матвійову хыжу, де все находили своє гніздо. Было так роками. Ту одховали пару поколінь, котры ся потім розселили по валалі і по сусідніх валалох.

Так было і спомненого рока. Знесла стара боцаниха яйця і высідила троє боцанят. Розуміє ся, же мама і няньо, як і вшыткы добры родиче, старали ся, жебы жебы своі діти одховати. Приносили ім жабкы, мышы, ящуркы, гадятка – жебы діти скоро выросли.

Та не тырвало то так долго. Єдного дня няньо-боцан не вернул ся домів. Остала сама мати – вдовиця. Діти росли, а обовязкы – жебы были сыты і воля іх полны – все векшы. Старала ся боцаниха, але тяжко приходили ій ловы, може уж і рокы тому не служыли. Стара была. І зышла, бідна, на недобру дорогу. Яла ся гусяток.

Не остало то незауважене. Ґазда Матвій задумал покарати боцаниху. Єдного дня діждал на ню за потічком зо стрільбом і боцанята остали сиротами. Округлыма сиротами, без вітця і матере.

Пришли тяжкы часы для боцаняток. Притиснул іх голод, а вітця і матері не было. Даремно натігали карчкы і обертали головкы на вшыткы страны. Ниодкаль нихто не приходил. Мліли, пищали. Зачали слабнути. Горяче сонце пражыло, а они слабли, перед очами ся ім цмило. Помочы не было ниодкаль.

Аж єдного дня над валалом зявило ся дуже боцанів. Кружыли по небі, то низко, то высоко, озывали ся і облітували хыжу сусіда Матвія. Декотры сідали на гребін хыжы, позерели на гніздо, час од часу клекотіли своіма долгыма дюбами, а потім зас одлітували.

Напілмертвы боцанята на тото двигали своі пыщкы, отверали іх і просили істи. Уж ани стати не могли. Кляґали ся во гнізді і ждали. А боцны далі облітували. А пак мало-помалы, зачали ся розходити, єден по другым... але не одлетіли вшыткы, єдна боцаниха остала.

Она сіла ґу сироткам на комин, клекотіла, поправляла гніздо. Боцанятка остатніма силами зачали двигати головці, махали крыльцями і пищали, глядали пожывы. А боцаниха нич не мала. Зато двигнула крыла. Облетіла хыжу, поосмотрювала, а пак одлетіла на конец валала, де были мочары. Неодолга ся вернула і принесла ім єдну малу жабку. Невельо того было і нова мама зас ся вернула з пожывом. Так іх кормила до вечера. Вшытко што принесла, боцанята пхали до своіх голодных віль.

Кед ся змеркло, нова мама притулила іх до себе, і – жебы ім серед ночы зимно не было – розпристерла над нима своє шырокє крыло.

Нова мати-боцаниха барз ся переняла свойом новом рольом. Назаран робила як і зышлого дня. Боцанятка были задоволены, бо мали полны жолудкы. Во гнізді зас запанувала радіст і щестя.

А долов люде преходили, позерали горі, на комин хыжы сусіда Матвія. І неєдны кывали з зачудуваньом головами:

* Ей, кєд бы то ва світі веце было такых матері!...